ZBOROV NAD BYSTRICOU. Po zničenom moste v Zborove nad Bystricou ostalo len torzo. Zbúrané piliere sa vynímajú z nateraz pokojnej rieky Bystrice ako dva pamätníky. "Bolo to strašné. Voda zobrala most akoby bol zo zápaliek a nie zo železa. Ten potom plaviac sa dolu ľadovcovou riekou poškodil aj ďalšie premostenia v obci," spomína starosta Zborova nad Bystricou Juraj Hlavatý na deň, ktorý mu dodnes nedá pokojne spávať. Strhnutý most bol nielen prístupovou cestou k záhradám a poliam miestnych obyvateľov, ale mal byť aj jedinou spojnicou k cyklotrase, na ktorej výstavbe sa obec spolupodieľa.
"Ukončenie výstavby cyklotrasy plánujeme spolu s ostatnými obcami, ktorými bude prechádzať v jeseni. Ak dovtedy most nepostavíme, sme od nej úplne odrezaní," vysvetlil Hlavatý. Keďže obecná pokladnica by zaplatenie premostenia nezvládla, požiadalo vedenie obce o pomoc už kdekoho. "Bezprostredne po kalamite sme oslovili aj vtedajšiu vládu. Dostali sme však od premiérky list, v ktorom sa odvolávala na to, aby sme sa prihlásili na príslušný obvodný úrad. Po výmene vlády sme sa pokúsili požiadať o pomoc znovu," pokračoval starosta.
Dnes už má obec v rukách aj oficiálne vyjadrenie týkajúce sa škôd, ktoré vyčíslil autorizovaný stavebný inžinier a obvodná povodňová komisia ich verifikovala. Tie sa vyšplhali na 439 318 eur.
O poskytnutí pomoci i jej výške by mala Vláda SR rozhodnúť už na najbližšom júnovom zasadnutí. "Čakáme, čo bude. Potom sa rozhodneme, ako ďalej. Oslovili sme aj veľké firmy a založili občianske združenie. Ak bude treba, vyhlásime aj verejnú zbierku. V žiadnom prípade to však nevzdáme, dodal Hlavatý.